Kultuuriministri käskkirja „Tunnustuste „Kultuurisõber“, „Aasta kultuurisõber“ ja „Aasta kultuurikorraldaja“ andmise kord ja tingimused“ juurde

**Tunnustuste „Kultuurisõber“, „Aasta kultuurisõber“ ja „Aasta kultuurikorraldaja“ andmise kord ja tingimused**

1. **Üldsätted**
   1. Kord sätestab tunnustuste „Kultuurisõber“, „Aasta kultuurisõber“ ja „Aasta kultuurikorraldaja“ (edaspidi ühiselt *tunnustus(ed),* eraldi „*Kultuurisõber“, „Aasta kultuurisõber“ või „Aasta kultuurikorraldaja“*) andmise põhimõtted ja korra ning tunnustuse kandidaatide hindamise komisjoni (edaspidi *komisjon*) töökorra.
   2. Kõigi tunnustuste eesmärk on ergutada kultuuri toetavaid füüsilisi ja juriidilisi isikuid hoidma ja suurendama oma panust kultuurivaldkonda ning väärtustada koostööd kultuurikorraldajate ja kultuuri toetajate vahel.
   3. Tunnustuste laureaadid kuulutatakse ametlikult välja iga aasta esimeses kvartalis toimuval „Kultuurisõbra“ avalikul tänusündmusel. Kultuuriministeerium avaldab laureaatide nimed Kultuuriministeeriumi kodulehel ja teistes kanalites.
2. **Tunnustused**
   1. Tunnustus „Kultuurisõber“ antakse igal aastal füüsilistele või juriidilistele isikutele, kes on olulisel määral panustanud rahaliselt või andnud tegudega ulatusliku mõjuga valdkonna arengut soodustava panuse etenduskunstide, muusika, arhitektuuri ja disaini, kirjanduse, kunsti, filminduse, muuseumide, muinsuskaitse, raamatukoguduse või rahvakultuuri valdkonda ning selle kaudu avaldanud positiivset mõju kultuurisündmuste toimumisele või valdkonna arengule.
   2. Tunnustus „Aasta kultuurisõber“ antakse igal aastal füüsilisele või juriidilisele isikule, kes on tunnustuse väljakuulutamisel eelnenud aasta jooksul mistahes kultuurivaldkonna toetamisse märkimisväärselt või enim panustanud.
   3. Tunnustus „Aasta kultuurikorraldaja“ antakse igal aastal füüsilisele isikule, kes on paistanud silma mõjuka algatuse või tegevusega, mis on eeskujuks kõigile kultuurikorraldajatele ning rikastanud Eesti kultuuripilti.
3. **Tunnustuste andmise kord**
   1. Kandidaate tunnustusele „Kultuurisõber“ ja „Aasta kultuurisõber“ võivad esitada kõik kultuurivaldkonnaga kokku puutuvad füüsilised ja juriidilised isikud, sh Kultuuriministeeriumi või tema valitsemisala asutuste teenistujad ning käesoleva korra punktis 4.1 nimetatud komisjoni liikmed.
   2. Tunnustuse „Kultuurisõber“ ja „Aasta kultuurisõber“ andmise ettepanek tuleb esitada Kultuuriministeeriumile tunnustuste konkursi väljakuulutamisel nimetatud kuupäevaks. Kandidaadi esitamiseks tuleb täita Kultuuriministeeriumi kodulehe kaudu elektrooniline ankeet.
   3. Kandidaadiks on lubatud esitada ka varasematele tunnustuse konkurssidele esitatud füüsilisi või juriidilisi isikuid.
   4. Kandidaadiks ei saa olla:
      1. Kultuuriministeeriumi ja tema valitsemisala asutused või nende töötajad ning nende korraldatud projektid;
      2. teised riigiasutused või riigi asutatud organisatsioonid;
      3. organisatsioonid, kelle põhitegevus on toetuste jagamine.
   5. Kultuuriministeerium avaldab oma kodulehel konkursiteate tunnustuse kandidaatide esitamise võimaluse kohta hiljemalt iga aasta detsembris.
   6. Tunnustuse andmise ettepanekus märgitakse:
      1. kandidaadi ees- ja perekonnanimi;
      2. kandidaadi töökoht ja amet;
      3. kandidaadi esitamise põhjendus;
      4. kandidaadi e-posti aadress ja telefoninumber;
      5. füüsilisest isikust ettepaneku esitaja ees- ja perekonnanimi, e-posti aadress ja telefoninumber. Juriidilisest isikust ettepaneku esitaja korral organisatsiooni nimi, kontaktisiku ees- ja perekonnanimi, e-posti aadress ja telefoninumber.
   7. Tunnustuse kandidaate ei avalikustata.
   8. Tunnustuse saajad määrab kultuuriminister käskkirjaga.
   9. Tunnustuse saajaid auhinnatakse järgmiselt: „Kultuurisõbra“ tunnustuse saajale antakse tänukiri, „Aasta kultuurisõbra“ laureaatidele tänukiri ja konkursi meene, Kärt Ojavee „*Undefined Useful Object*“ ning „Aasta kultuurikorraldajale“ rahaline preemia, mis on võrdne tunnustuse pälvimise aastaarvuga.
   10. Tunnustatutele väljastatakse vastavalt „Kultuurisõbra“ või „Aasta kultuurisõbra“ märk, mida on õigus kasutada kirjaplangil, trükistel, toodete ja teenuste reklaamimisel jne. Märki võib kasutada ajaliste piiranguteta, kuid tingimusel, et seda kasutatakse koos märgi väljastamise aastanumbriga.
4. **Tunnustuse kandidaatide hindamise komisjoni moodustamine ja töökord**
   1. Kultuuriministeeriumi kantsler moodustab käskkirjaga vähemalt viieliikmelise nõuandva komisjoni, kes hindab tunnustuse kandidaate ja teeb kultuuriministrile tunnustuse määramise ettepaneku.
   2. „Kultuurisõbra“ ja „Aasta kultuurisõbra“ kandidaatide hindamisel lähtub komisjon ankeedis esitatud teabest.
   3. „Aasta kultuurikorraldaja“ valib komisjon konsensuslikult vastavalt komisjoni koosolekul tehtavatele ettepanekutele.
   4. Komisjoni töökord
      1. komisjoni töövorm on koosolek, sh elektrooniline koosolek;
      2. koosoleku kutsub kokku komisjoni esimees, Kultuuriministeeriumi kantsler, kes on ka koosoleku juhatajaks;
      3. komisjoni esimees saadab liikmetele tutvumiseks esitatud tunnustuse kandidaatide nimekirja koos vajalike andmetega mõistliku aja jooksul enne koosoleku toimumist;
      4. komisjon võtab otsused vastu konsensuslikult, hääletamise vajaduse korral lihthäälteenamusega. Häälte võrdse jagunemise korral kandidaatide vahel on otsustav komisjoni esimehe hääl;
      5. komisjoni otsused protokollitakse.
   5. Komisjoni teenindab Kultuuriministeeriumi kommunikatsiooniosakond.